**LIETUVOS SVEIKATOS MOKSLŲ UNIVERSITETO**

**STUDENTŲ ATSTOVYBĖ**

**SUSITIKIMAS SU VSF PRODEKANU**

**PROTOKOLAS**

2017 05 24

**Susitikimo pirmininkas:** Augustė Judickaitė

**Susitikimo sekretorius:** Laura Blaževičiūtė

**Susirinkime dalyvavo:** prodekanas P. Vasilavičius

**1. Svarstyta**: Studijų programa: vertingumas studentui, ko trūksta, ko reikėtų atsisakyti.

**Nutarta**:

* Studentų manymu, studijų programoje pasitaiko netinkamai parinktos apimties ciklai (dalis jų per trumpi). Prodekanas P. Vasilavičius pasiūlė teikti aiškius, konkrečius pasiūlymas dėl galimų keitimų (nurodyti, kuriuos ciklus prailginti, sutrumpinant ne taip svarbius ciklus). Visi studentų pasiūlymai yra svarstomi studijų programų komitetuose, priimami sprendimai yra racionalūs, nes programos yra ruošiamos 2 metus į priekį. Būtent todėl sprendimai negali būti įvykdyti žaibiškai. O svarbiausia, jog kasmet keičiasi studentai, o drauge keičiasi jų nuomonės bei pageidavimai.
* Dalis studentų teigia, jog pasitaiko ciklų, kuriuose kartojasi ta pati dėstoma medžiaga. Prodekanas paaiškino, jog ši problema nuolatos yra aptariama visų dėstytojų tarpe, gavus konkrečius skundus individualiam pokalbiui išsikviečiami dėstytojai. Studentų nuomonė turi įtakos stabdant dėstytojų darbo sutartis, tačiau ta nuomonė turi būti konkreti ir paremta įrodymais.
* Visuomenės sveikatos studentai mano, jog per daug dėmesio skiriama auditorinėms valandoms ir per mažai praktikai. P. Vasilavičius paaiškino, jog praktika kreditų skaičiumi atitinka nustatytus reikalavimus. Nuo šių metų visuomenės sveikatos studijų programoje įsivyravo pakeitimai, pažintinė praktika iš ketvirto kurso perkelta į pirmą. Studentams jau pirmaisiais metais bus suteiktos žinios apie įsidarbinimo galimybes ir visuomenės sveikatos specialisto darbo specifiką.

**2. Svarstyta**: Dėstytojai ir jų kompetencija.

**Nutarta**: Dėstytojams aiškiai suformuluotų pastabų studijų kokybės vertinimo anketose studentai nepateikė.

**3. Svarstyta**: Materialieji ištekliai.

**Nutarta**: Studentai džiaugiasi naujuoju fakulteto pastatu ir pastabų bei pasiūlymų neturi.

**4. Svarstyta**: Kitos studentų pastabos.

**Nutarta**:

* Studentai akcentavo, jog studijų tvarkaraščiai dažnai įkeliami paskutinę dieną. P. Vasilavičius paaiškino, jog tokių problemų turėtų nebepasitaikyti, nes naujajame fakultete auditorijos yra rezervuojamos „online“ sistema, dėstytojai yra skatinami kuo greičiau rezervuoti užsiėmimų auditorijas ir susitikimų aplinkybes detalizuoti studentams.
* Studijų kokybės vertinimo anketose studentai teigė, jog jie turi mažai galimybių išvykti į Erasmus praktiką. Šiuo klausimu prodekanas skatina pačius studentus imtis iniciatyvos, būti aktyviais ir patiems susirasti praktikos vietą kitoje šalyje. Patvirtino, jog tokias studentų iniciatyvas įgyvendinti padės universitetas.

**5. Svarstyta**: Minėtų problemų sumažinimas.

**Nutarta**:

* Visų šių ir kitų problemų universitete būtų mažiau, jei studentai daugiau teiktų aiškių ir konkrečių pasiūlymų, atsiliepimų ar nusiskundimų (nurodyti nusižengimą, įvardinti paskaitą, dėstytoją, fakulteto struktūrą, kad būtų galima operatyviai imtis priemonių, problemai išspręsti). Šiuo tikslu fakultete yra pakabinta atsiliepimų dėžutė. Dėžutės turinį periodiškai peržiūri ir į pasiūlymus atsižvelgia prodekanas P. Vasilavičius. Susirinkimo metu prodekanas pasiūlė idėją, pakabinti pasiūlymų/atsakymų lentą prie atsiliepimų dėžutės. Šiai minčiai susirinkimo dalyviai pritarė, todėl nuspręsta tai kuo greičiau įgyvendinti.
* Prie problemų aktualizavimo ir iškėlimo į viešumą aktyviai prisidėti privalo studijų programų komitetai (SPK), fakultetų tarybos (FT) bei studentų atstovai. Šie asmenys turi bendrauti ir palaikyti ryšius tarp studentų bei fakultetų vadovybės. Jais turėtų būti išrenkami šia veikla suinteresuoti, aktyviai universitetinėje veikloje dalyvauti pajėgūs žmonės. Šiuo metu komitetų bei tarybos narių (studentų atstovų) indėlis sprendžiant šias problemas yra menkas.